Document ID: 31994R1549

31994R1549
L 166/41
SLUŽBENI LIST EUROPSKE UNIJE
30.06.1994.
UREDBA KOMISIJE (EZ) br. 1549/94
od 30. lipnja 1994.
o izmjeni uredaba (EEZ) br. 388/92, (EEZ) br. 1727/92 i (EEZ) br. 1728/92 o utvrđivanju detaljnih provedbenih pravila za posebne mjere za opskrbu francuskih prekomorskih departmana, Azora, Madeire i Kanarskih otoka proizvodima od žitarica
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 3763/91 od 16. prosinca 1991. o uvođenju posebnih mjera s obzirom na određene poljoprivredne proizvode u korist francuskih prekomorskih departmana (1), kako je izmijenjena Uredbom Komisije (EEZ) br. 3714/92 (2), a posebno njezin članak 2. stavak 6.,
uzimajući u obzir Uredbu Vijeća (EEZ) br. 1600/92 od 15. lipnja 1992. s obzirom na posebne mjere za Azorske otoke i Madeiru u vezi s određenim poljoprivrednim proizvodima (3), kako je zadnje izmijenjena Uredbom Komisije (EEZ) br. 1974/93 (4), a posebno njezin članak 10.,
uzimajući u obzir Uredbu Vijeća (EEZ) br. 1601/92 od 15. lipnja 1992. s obzirom na posebne mjere za Kanarske otoke u vezi s određenim poljoprivrednim proizvodima (5), kako je zadnje izmijenjena Uredbom (EEZ) br. 1974/93, a posebno njezin članak 3. stavak 4.,
uzimajući u obzir Uredbu Vijeća (EEZ) br. 1766/92 od 30. lipnja 1992. o zajedničkoj organizaciji tržišta žitarica (6), kako je izmijenjena Uredbom Komisije (EEZ) br. 2193/93 (7), a posebno njezin članak 26. stavak 3.,
budući da je člankom 6. Uredbe Komisije (EEZ) br. 388/92 (8), kako je zadnje izmijenjena Uredbom (EZ) br. 329/94 (9), (EEZ) br. 1727/92 (10), kako je zadnje izmijenjena Uredbom (EZ) br. 1075/94 (11) i (EEZ) br. 1728/92 (12), kako je zadnje izmijenjena Uredbom (EZ) br. 1157/94 (13), predviđena prilagodba iznosa dodijeljene potpore na temelju razlike u pragu cijene za predmetne žitarice između mjeseca u kojem se podnose zahtjevi za potvrdu o potpori i mjeseca u kojem je unesen svaki upis u potvrdu; budući da se upisi u potvrdu za francuske prekomorske departmane unose u skladu s člankom 3. stavkom 6. Uredbe Komisije (EEZ) br. 131/92 (14), kako je zadnje izmijenjena Uredbom (EEZ) br. 2596/93 (15), a za Kanarske otoke te Azore i Madeiru u skladu s člankom 4. stavkom 7. Uredbe Komisije (EEZ) br. 1695/92 (16), kako je zadnje izmijenjena Uredbom (EEZ) br. 2596/93 i (EEZ) br. 1696/92 (17), kako je zadnje izmijenjena Uredbom (EEZ) br. 2596/93; budući da upise u potvrdu o „potpori” unose lokalne vlasti na odredištu prilikom predočavanja proizvoda na koji se potvrda odnosi;
budući da se zajedničke cijene znatno smanjuju s učinkom od tržišne godine 1993./1994.; budući da će, zbog vremena potrebnog pošiljci da stigne u francuske prekomorske departmane, Azore, Madeiru i Kanarske otoke iz kontinentalnog dijela Zajednice, ta prilagodba vjerojatno naštetiti gospodarskim subjektima koji moraju do kraja poljoprivredne godine ispuniti obveze u vezi s opskrbom; budući da je stoga od vitalne važnosti odstupiti od tih odredbi kako bi se olakšao prijelaz iz tržišne godine 1993./1994. u 1994./1995.;
budući da su mjere predviđene ovom Uredbom u skladu s mišljenjem Upravljačkog odbora za žitarice,
DONIJELA JE OVU UREDBU:
Članak 1.
Prilagodba predviđena u članku 6. Uredbe (EEZ) br. 388/92, (EEZ) br. 1727/92 i (EEZ) br. 1728/92 ne primjenjuje se ako gospodarski subjekt nadležnim tijelima u odredišnoj regiji predoči dokaz da su žitarice i proizvodi od žitarica, s izuzetkom kukuruza i sirka, predloženi za upis u potvrdu o potpori otpremljeni prije 1. srpnja 1994. ili, u slučaju kukuruza ili sirka, prije 1. listopada 1994.
Dokaz se predočava pomoću teretnice ili drugog prijevoznog dokumenta koji pruža dovoljno jamstvo i koji je uredno sastavljen u trenutku otpremanja.
Članak 2.
Ova Uredba stupa na snagu dan nakon objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 30. lipnja 1994.

Labels: 3
18
17